Dédimama lakásába lépve Bence orrát mindig öreg bútorok és frissen sült vaníliás hókifli illata ütötte meg. Nagyon szeretett Dédimamához jönni látogatóba, mert itt minden régi és különleges volt. Dédi mama nemcsak ódivatú ruhákat hordott, de a bútorokat is furcsán nevezte. Kredenc, sublód, almárium. Vajon mit tarthat bennük? Egész biztosan nem almát! Edények, dobozok, kristálytálka kockacukorral és aranymintás csészék sorakoztak a felső polcon.

Dédimama nem zárta vissza az almáriumot, miután kivette a kávézás kellékeit. A felnőttek a másik szobában beszélgettek, és egyáltalán nem figyeltek Bencére. Végre eljött az idő! A fiú úgy határozott, hogy kicsit körülnéz az öreg bútor hátsó zugaiban is.

Egy régi ezüst étkészlet, néhány összehajtogatott, hímzett terítő és három fényképalbum mögül kis lakattal lezárt fadoboz került elő. Bence finoman megrázta. Egész biztosan van benne valami! Egy tálban ceruzákat, ecseteket és egy kis kulcsot talált, ami pont beleillett a zárba! De jó lenne bekukkantani a dobozba! A felnőttek még javában beszélgetnek, nem fogják észrevenni. 

– Éppen csak belesek, aztán vissza is zárom! – határozta el Bence.

Óvatosan a lakatba helyezte a kulcsot és elfordította. Az apró zárszerkezet kis kattanással kinyílt.

